সম্পত্তি যখন সমস্যা। কসবার তৃণমূল প্রার্থী এবং রাজ্যের দমকলমন্ত্রী জাভেদ খান তা বোধহয় হাড়ে হাড়ে টের পাচ্ছেন। কারণ, নির্বাচন কমিশনে জমা পড়া তাঁর এবারের হলফনামা অনুযায়ী, গত পাঁচ বছরে জাভেদ এবং তাঁর স্ত্রীর সম্পত্তি বেড়েছে  ৪৩ কোটি ৫১ লাখ ২৮ হাজার ৯৭১ টাকা ৬৬ পয়সা! সম্পত্তির এহেন বৃদ্ধি দেখে দলীয় অনেক সতীর্থের যেমন চোখ কপালে উঠেছে, সুযোগ লুফে নিতে বিন্দুমাত্র দেরি করেনি বিরোধী শিবির। 
জাভেদ নিজেও তা ভালই জানেন। তাই সম্পত্তি নিয়ে প্রশ্ন করার আগে নিজেই বলেন, ‘‘আমার সম্পত্তি নিয়ে এত কথা উঠছে কেন? পৈতৃক সূত্রে আমি কোটি কোটি টাকার সম্পত্তি পেয়েছি। সেটা কি অপরাধ?’’ একই সঙ্গে তাঁর নামের সঙ্গে জুড়ে যাওয়া প্রমোটিং অস্বস্তি কাটাতে বলেন, ‘‘কলকাতার কোথাও আমার নাম করে বেআইনি প্রমোটিং হয়েছে, সেটা প্রমাণ করে দেখান।’’
কিন্তু বিরোধীরা কি সহজে ছাড়ে? ২০১১-তে এই জাভেদ খানের কাছেই হারতে হয়েছিল সিপিএম-এর শতরূপ ঘোষকে। এবার হিসেবটা ১-১ করতে চান প্রাক্তন ছাত্রনেতা। ব্যঙ্গের সুরে শতরূপ বলেন, ‘‘৫৫ বছর পর্যন্ত উনি ব্যবসা করে আয় করলেন ৪৮ লক্ষ টাকা। আর মন্ত্রী হওয়ার পরে পাঁচ বছরে সেটা বেড়ে হল ৪৪ কোটি। আসলে মন্ত্রীগিরিটাই ওনার আসল ব্যবসা।’’
এতো গেল সম্পত্তি নিয়ে আঁকচাআঁকচি। কিন্তু ভোটের অঙ্ক কী বলছে? ২০১১-য় এই কেন্দ্র থেকে কংগ্রেসের সঙ্গে জোট বেঁধে প্রায় কুড়ি হাজার ভোটে জিতেছিলেন জাভেদ। ২০১৪ সালের লোকসভা নির্বাচনের ফলাফল অনুযায়ী, কসবা বিধানসভা এলাকায় তৃণমূলের প্রাপ্ত ভোটের সঙ্গে বাম এবং কংগ্রেসের প্রাপ্ত ভোটের পার্থক্য তিন হাজারেরও কম ছিল। তারউপরে লোকসভা নির্বাচনে এই কেন্দ্রে বিজেপি ৩৯ হাজার ভোট পেয়েছিল। শতরূপের দাবি, বিজেপি-র ভোট এবারে তাঁদের ঘরে আসবে। সবমিলিয়ে এই অঙ্ক জাভেদ খানের কাছেও খুব একটা স্বস্তির নয়। তারপরে পরিস্থিতিও বদলেছে। শাসকের বিড়ম্বনা বাড়িয়ে সামনে এসেছে নারদ, ভেঙেছে উড়ালপুল। তার সঙ্গে যোগ হয়েছে জাভেদের সম্পত্তি বিতর্ক। কসবায় লড়াই তাই হাড্ডাহাড্ডি।
জাভেদ যখন শতরূপকে ফেসবুক নেতা বলে ব্যঙ্গ করছেন, তার পাল্টা চ্যালেঞ্জ ছুঁড়ে দিচ্ছেন সিপিএম-এর তরুণ মুখ। জাভেদকে তাঁর ওপেন চ্যালেঞ্জ, ‘‘উনি কসবার নন, তপসিয়ার বিধায়ক। কসবা বিধানসভার যে কোনও রাস্তার এক পাশ দিয়ে উনি হাঁটুন, অন্য দিক দিয়ে আমি হাঁটব, দেখা যাক বেশি সংখ্যক মানুষ কাকে চিনতে পারেন।’’
অস্বস্তি কাটাতে জাভেদ অবশ্য কাজের বিচারেই ভোট চাইছেন। কিন্তু টেনশন এমন পর্যায়ে পৌঁছেছে যে দীর্ঘদিনের রাজনীতিক এই তৃণমূল নেতাও শতরূপকে ব্যক্তিগত আক্রমণ করতে ছাড়ছেন না। জাভেদের দাবি, শতরূপের নামে শ্লীলতাহানির অভিযোগ-সহ চারটে মামলা রয়েছে। সিপিএম প্রার্থীর পাল্টা দাবি, ‘‘তৃণমূলের বিরুদ্ধে লড়াই করছি। আমার নামে চারশো মামলা হবে। তৃণমূলই আমার বিরুদ্ধে নানা অভিযোগ দায়ের করছে। কিন্তু উনি যে ধরনের অভিযোগের কথা বলছেন, সেরকম কোনও মামলাই আমার নামে নেই।’’
হিসেবটা ১-১ করতে প্রতিটি এলাকায় একাধিকবার যাচ্ছেন সিপিএম-এর তরুণ মুখ। ৩০ এপ্রিলের আগে হাতে যে বেশি সময় নেই। 
আরও পড়ুন...
৫ বছরে সাড়ে ৪৩ কোটির বেশি। সম্পত্তি বেড়েছে দমকলমন্ত্রীর। দেখুন হিসেব